MONO เผยจ่ายไลเซ่นทีวีดิจิตอลงวด3 เรียบร้อย ตั้งเป้ารายได้ปีนี้โต 1.5 พันลบ.
MONO เผยจ่ายไลเซ่นทีวีดิจิตอลงวด 3 เรียบร้อย ตามเวลาที่ กสทช. กำหนดไว้ พร้อมตั้งเป้ารายได้ปีนี้โต 1.5 พันลบ.-เรตติ้งเพิ่ม
18 พ.ค. 2559

นายนวมินทร์ ประสพเนตร กรรมการผู้จัดการ บริษัท โมโนบรอดคาซท์ จำกัด ในเครือ บริษัทโมโนกรุ๊ป จำกัด (มหาชน) หรือ MONO เปิดเผยว่า ช่องทีวี “MONO 29” ในเครือ MONO ได้ทำการจ่ายเงินค่าไลเซ่นส์ทีวีดิจิตอลงวดที่ 3 จำนวน 412 ล้านบาทแล้วในวันนี้ (18 พ.ค.) ก่อนสิ้นสุดระยะเวลาที่คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) กำหนดให้ทุกรายต้องชำระเงินภายในวันที่ 25 พ.ค.นี้
ทั้งนี้ หลังจากช่อง MONO 29 ได้ดำเนินธุรกิจมาครบ 2 ปี และก้าวขึ้นสู่ปีที่ 3 เมื่อวันที่ 29 เม.ย.ที่ผ่านมา ได้เดินตามเป้าหมายที่วางไว้ในขั้นแรกได้สำเร็จ โดยบริษัทตั้งเป้าหมายรายได้ปีนี้ที่ 1,500 ล้านบาทหรือเติบโต 100% โดยเตรียมรุกตามแผนต่อไปอย่างเข้มข้น
สำหรับด้านเรตติ้งปัจจุบันอยู่ที่ 0.6 ซึ่งขยับขึ้นมาครองอันดับที่ 4 ได้ตั้งแต่ต้นปี จนทำให้สามารถเพิ่มเรตราคาค่าโฆษณาได้ในทุกไตรมาส และตั้งเป้าเรตติ้งสิ้นปีนี้ไว้ที่ 0.8-0.9 เชื่อว่าจะทำให้เอเจนซี่ให้การยอมรับและวางใจในการซื้อโฆษณากับช่องมากขึ้น